Digi24: Dragnea neagă orice intenţie de adoptare a unei OUG privind amnistia şi graţierea / SURSE: Tudorel Toader a refuzat să semneze, iar liderul PSD n-a găsit un secretar de stat dispus să o facă

Reacţie de ultimă oră a lui Liviu Dragnea pentru Digi24 în legătură cu vehiculata intenţie a Guvernului de a adopta mâine o ordonanţă de urgenţă privind amnistia şi graţierea. Într-un mesaj transmis luni seară pentru Digi24, Liviu Dragnea a negat vehement faptul că Executivul va adopta o asemenea ordonanţă.

,,I-am întrebat pe doamna premier şi pe domnul ministru al Justiţiei dacă există vreo intenţie de adoptare a unui OUG de graţiere pentru şedinţa de Guvern de mâine. Amândoi au infirmat aceste zvonuri apărute în spaţiul public”, se arată în mesajul transmis de Liviu Dragnea.

G4Media.ro anunțase luni după-amiază că exista un risc iminent ca o astfel de ordonanță să fie adoptată la ședința de guvern de marți, cu precizarea că Liviu Dragnea avea o problemă încă din cursul după amiezii în legătură cu semnătura Ministrului Justiției.

Astfel, singura necunoscută era, luni după-amiaza, cine va semna documentul în caz că Tudorel Toader refuză, având în vedere că secretarul de stat Mariana Moț ar fi intrat în concediu. Ultimele informații obținute de G4Media.ro arată că nici unul din ceilalți trei secretari de stat de la Ministerul Justiției nu a vrut să-și asume semnarea acestei OUG, la fel ca și ministrul Tudorel Toader, ceea ce l-a determinat pe liderul PSD să bată în retragere.

Potrivit specialiștilor consultați de G4Media.ro, o Ordonanță de Urgență poate fi trimisă la Monitorul Oficial spre publicare și fără semnătura de la Ministerul Justiției, dacă ministerul nu figurează printre inițiatori. Un OUG pe amnistie și grațiere ar putea fi inițiat, de pildă, de Ministerul de Interne, dacă Guvernul dorește să sară MJ din procedura de adoptare, arătau luni după-amiază pentru G4Media.ro sursele citate.

Însă, potrivit surselor G4Media.ro, aparatul guvernamental ar fi informat-o luni seară pe premierul Viorica Dăncilă că, dacă Ministerul Justiției nu este inițiator în această chestiune a amistiei și grațierii, nici un alt minister nu poate fi inițiator. Cu alte cuvinte, a picat varianta ca, dacă Ministerul Justiției se opune, OUG să fie inițiat de Ministerul de Interne.

Cum s-a ajuns la această situație

În cursul zilei de luni a avut loc o serie de întâlniri neuzuale. Tudorel Toader s-a văzut la Guvern cu premierul Viorica Dăncilă, iar ulterior s-a deplasat la Parlament, unde a discutat aproape o oră cu președintele Senatului, Călin Popescu Tăriceanu. La ieșire, Toader a evitat presa.

Potrivit informațiilor obținute de G4Media.ro, Tăriceanu nu susține OUG-ul pe amnistie și grațiere. Primul semnal oficial l-a transmis purtătorul de cuvânt, Varujan Vosganian, că ALDE nu este inițiator și nu susține acest tip de OUG.

Amintim că G4Media.ro a dezvăluit, vineri, în premieră intenția Guvernului de a adopta în ședința de marți OUG-ul pe amnistie și grațiere. Ședința a fost devansată în mod neuzual; de regulă ședințele guvernului au loc miercuri sau joi.

De vineri și până luni după-amiaza, niciun lider PSD nu a negat intenția Guvernului de a adopta ordonanța de urgență. De altfel, singurele clarificări pe această temă au venit abia luni seara prin mesajul transmis de liderul PSD către reporterul Digi24.

Potrivit surselor citate, premierul Viorica Dăncilă ar fi renunțat la rândul ei, în ciuda presiunilor liderului PSD, având în vedere faptul că se teme de semnarea unui OUG. Nefiind parlamentar, Dăncilă nu este apărată de imunitate în fața unei eventuale anchete.

Dacă OUG-ul nu va fi adopotat marți, acest lucru nu se mai poate întâmpla până la sesiunea din toamnă a Parlamentuui. Guvernul poate adopta OUG doar pe durata sesiunii extraordinare parlamentare, adică cel târziu până joi, 19 iulie, când este ultima zi a sesiunii extraordinare, dată stabilită prin hotărâri ale conducerilor celor două camere.

În cazul în care Guvernul dorește totuși să adopte o Ordonanță de Urgență în afara sesiunii parlamentare extraordinare, Senatul și Camera Deputaților trebuie convocate de urgență în termen de cinci zile. Altfel, OUG-ul nu intră în vigoare.